钦定古今图书集成/理学汇编/字学典/第094卷 > 黄伯思东观馀论 > 《论逸少诸子书》
## 钦定古今图书集成/理学汇编/字学典/第094卷 > 黄伯思东观馀论 > 《论逸少诸子书》

逸少七子，上四人与子敬书具传，惟元之、肃之遗迹
未见，馀皆得家范，而体各不同。是善学《逸少书》者，犹
颜延年对宋文帝论其诸子，自谓“竣得臣笔，测得臣
文，㚟得臣义，跃得臣酒”，书亦犹是也。仆今以拟王氏
诸子，则逸少之书，凝之得其韵，操之得其体，徽之得
其势，涣之得其貌，献之得其源。然而大令之书特知
名，而与逸少方驾者，盖能本父之书，意所循者大故
也。真行则法锺，草圣则师张。二家之法，逸少所自出，
从而效之，所以特高于诸王。犹鲁堂诸子，由赐、商偃
皆以儒称。卒之得其传者，子渊而已。